Nordjyske Mads Hutzelsider kæmper om at blive årets vinder af X Factor. Han er endnu tættere på sejren, efter at have reddet dommernes aften og imponeret dem med sit talent.

- Du kommer ind og du giver os den magi, vi har hungret efter hele aftenen. Sådan lød det fra en af dommerne til årets X Factor, Kwamie Liv, efter Mads Hutzelsiders optræden. Det nordjyske sangtalent tog dommerne med storm i sidste afsnit af X Factor, som blev sendt på TV 2 lørdag aften. I aften udkommer endnu et afsnit. Dommeren Thomas Blachman var skuffet over aftenens optrædener, indtil den allersidste deltager dukkede op. Det var 16-årige Mads Hutzelsider fra Frederikshavn. Med nummeret Dang! af Mac Miller og Anderson .Paak, som han havde lavet sin egen version af, imponerede han alle tre dommere. Thomas Blachman var ikke i tvivl om, at Mads skulle have en stol. - Vi tager den hele vejen, så du skal have en stol, udbrød Thomas Blachman overbevisende. For Mads har den ros haft stor betydning. - Det betyder, at alt det arbejde, som jeg har lagt i det, kom lidt tilbage som en slags belønning. Jeg har lagt så meget i det, så det var en fed oplevelse, fortæller han til TV 2 Nord. Har sin helt egen stil Det var ikke kun i forrige episode af X Factor, at den 16-årige nordjyde blæste de tre dommere omkuld. Også til Mads' audition var de imponeret over hans talent. Se videoen fra Mads Hutzelsiders audition her: Til Mads' audition var dommeren Thomas Blachman ikke kun imponeret over den 16-åriges sangstemme, men også hans tøjstil. Og kreativiteten er noget, som har været i hans liv længe. - Jeg er vokset op med at have pladsen og muligheden for at udvikle kreative tanker, så jeg har udviklet kreativiteten gennem årene, og det er sket helt automatisk, siger Mads Hutzelsider. For den 16- årige nordjyde er det ikke helt uvant at stå foran et publikum. Mads har nemlig danset hip hop, hvor han tidligere har optrådt på Det Kongelige Teater og i Operaen. Udover at have danset hip hop spiller Mads en del instrumenter i sin fritid, lige fra guitar til klaver, bas og saxofon. Oplevelsen omkring X Factor Der er ingen tvivl om, at Mads har givet alle dommerne en oplevelse med sit talent. Hans deltagelse i sangkonkurrencen har også åbnet op for nye muligheder. - Det betyder, at jeg kan prøve nogle ting af, lære nogle ting, opleve noget og blive bekræftet i det, siger han. Udover den famøse oplevelse, har der for den 16-årige også været intense øjeblikke. - Det har været ret heftige dage, så jeg er spændt på at gense det og se alt, hvad der sket, og se hvad der bliver sagt til mig og de andre, fordi det var så voldsomme og ret gode dage, siger han. Hvis man vil følge Mads Hutzelsiders kamp om sejren i X Factor, kan man se med på TV 2 hver fredag aften.